Perlemoen: Minister ondersoek eie departement ná inhegtenisnemingsMinister Senzeni Zokwana Die departement van landbou, bosbou en visserye het Vrydag aangekondig min. Senzeni Zokwana sal alle beamptes verbonde aan visserybestuur onderwerp aan veiligheidsklaring. Dié proses sal onmiddellik van stapel gestuur word. Die departement het voorts gesê die minister het die polisie se werk geloof ná nege beamptes van visserybestuur op aanklagte van korrupsie in hegtenis geneem is. Dít volg nadat bewerings ondersoek is rakende ŉ voorval wat op 5 Maart by Gansbaai plaasgevind het. Hulle het onderneem om die polisie in sy ondersoek te steun. “Gansbaai is een van ons belangrikste perlemoenstroop-omgewings. Die gestroopte perlemoen word gewoonlik deur moontlik hoogs gesofistikeerde misdaadnetwerke uit die land gesmokkel. Aangesien ons daardie sindikate beveg, moet ons verseker dat niemand in ons eie departement daardie sindikate bystaan nie,” het die departement gesê. Die Valke het Woensdag gesê nege marine-inspekteurs van die departement het saam met verskeie perlemoensindikate in die Hermanus-landdroshof verskyn op aanklagte van rampokkery, korrupsie en dwarsboming van die gereg. Kapt. Philani Nkwalase, woordvoerder van die Valke, het gesê die beamptes het glo perlemoen waarop beslag gelê is, herverkoop aan die stropers, asook gehelp om onwettige perlemoenvragte te vergesel. Die saak is uitgestel tot 14 Maart. “Nog inhegtenisnemings sal na verwagting volg,” het Nkwalase gesê.